ការសម្ភាសន៍របស់អ្នកមីងអាន សាវី

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះអាន សាវី

***ពត៌មានសង្ខេបរបស់អ្នកមីងអាន សាវី***

*សព្វថ្ងៃនេះអ្នកមីងអាន សាវីមានអាយុ៦៧ឆ្នាំ គាត់មានស្រុកកំណើតជាអ្នកខេត្តពោធិសាតទេតែដោយសារសម័យប៉ុល ពតធ្វើការជម្លៀសគ្រប់ទីកន្លែងទើបគាត់បានផ្លាស់ប្តូរទៅលំនៅមកនៅខេត្តសៀមរាប។ គាត់មានបងប្អូនចំនួន៧នាក់ហើយគាត់ជាកូនពៅគេក្នុងគ្រួសាររបស់គាត់ ឪពុកម្តាយរបស់គាត់ធ្វើមុខរបរជាអ្នកនេសាទដើម្បីបានប្រាក់កំរៃចិញ្ចឹមបីបាច់គ្រួសារ។ គាត់បានបាត់បង់ឪពុកម្តាយ និងបងប្អូនជាច្រើននាក់នៅក្នុងសម័យប៉ុល ពតដ៏ឃោរឃៅ ហើយគាត់ត្រូវចល័តធ្វើការគ្រប់ទីកន្លែងទៀត។*

ក៖ បាទជាដំបូងខ្ញុំសូមថ្លែងអំណរគុណដល់មីងដែលបានឲ្យខ្ញុំសម្ភាសន៍ពីប្រវិត្តរបស់
មីង ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ
កូនចៅជំនាន់ក្រោយរបស់មីងអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាមីង បាទហើយចឹងនៅពេលដែលខ្ញុំសម្ភាសន៍មីងចប់ ខ្ញុំនឹងដាក់ការសម្ភាសន៏របស់មីងណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាមីង ចឹងតើមីងយល់ព្រមឲ្យខ្ញុំដាក់
សម្ភាសន៍របស់មីងចូលទៅក្នុងវេបសាយរបស់សាលាទេមីង?
ខ៖ មានអីបានតើក្មួយ។

ក៖ បាទសម្រាប់ថ្ងៃខែដែលខ្ញុំសម្ភាសន៍មីងនេះគឺ នៅថ្ងៃទី១៥ ខែវិច្ឆកា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្មៀស ឃុំចុងឃ្មៀស
 ស្រុកសៀមរាប ខេត្តសៀមរាបណាមីង ហើយខ្ញុំជាអ្នកសម្ភាសន៍ឈ្មោះ
ហេង សុវណ្ណនរិន្ទ អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ អាន សាវី?

ក៖ ចុះអ្នកមីងមានឈ្មោះហៅក្រៅទេអ្នកមីង?

ខ៖ អត់មានទេ។

ក៖ ហើយឆ្នាំនេះមីងមានអាយុប៉ុន្មានហើយមីង?

ខ៖ អាយុ ៦៧ឆ្នាំហើយ។

ក៖ ចុះមីងចាំថ្ងៃខែឆ្នាំកំណើតរបស់អ្នកមីងបានទេ?

ខ៖ ឆ្នាំមីងមិនបានចាំដែរណាព្រោះយូរដែរហើយមិនបានចាំទេ មិនកើតពីឆ្នាំ១០០០ប៉ុន្មានអត់ទាន់ដឹង អត់ចាំហើយប្រសិនជាយើងបូកមើលពីឆ្នាំ៦៧ ដឹងគាត់ជំនាន់ណាមកប្រហែល៦០ ហើយក៏ហាជាងអីណឹងដឹង

ក៖ ចុះឆ្នាំខ្មែរអ្នកមីងដឹងកើតឆ្នាំណាទេអ្នកមីង?

ខ៖ គឺខ្ញុំកើតឆ្នាំខែអាសាធ។

ក៖ ឆ្នាំមួយណាដែរអ្នកមីង ឆ្នាំចរ ឆ្នាំកុរ ឆ្នាំថោះ?

ខ៖ ឆ្នាំអឺ ឆ្នាំមមែ។

ក៖ ចុះអ្នកមីងមានស្រុកកំណើតនៅឯណាដែរអ្នកមីង?

ខ៖ ស្រុកកំណើតខ្ញុំពិតប្រាកដនៅពោធិសាត់។

ក៖ ចឹងអ្នកមីងមកនៅខេត្តសៀមរាបនេះអត់ប៉ុន្មានឆ្នាំហើយអ្នកមីង?

ខ៖ អូរនៅយូរហើយ នៅតាំងពីមុខវៀតណាមវាយដាច់ទៀតនោះមិននៅនេះរហូតដូចថាមិន គេជម្លៀសមកចឹងទៅយើងមកនៅណឹងមក នៅជាប់ទៅព្រោះថាយើងមិនអាចទៅវិញណាដូចថានៅនេះស្រួលទៅ បើនិយាយទៅនៅនេះស្រួលទៅខ្ជិលទៅវិញ ទៅឯណោះក៏វាដូចនៅឯនេះ ឯនេះក៏ដូចឯនោះខ្ជិលទៅនៅនេះទៅ។

ក៖ ចុះអ្នកមីងអាចប្រាប់បានថាមូលហេតុអីបានអ្នកមីងមកនៅសៀមរាបណឹងដែរអ្នកមីង?

ខ៖ ចុះគេជម្លៀសជំនាន់ណឹងជំនាន់អាពតគេជម្លៀសទៅមកចឹងឯង កងចល័តគេជម្លៀសចឹងឯងកងនារីនោះ គេជម្លៀសទៅជម្លៀសមកចឹងថាទៅភូមិមួយទៅភូមិមួយ ថាខេត្តមួយទៅខេត្តមួយទៅ កន្លែងមួយទៅកន្លែងមួយចឹងណា គេចេះឯងគេធ្វើចេះឯង ទម្រាំតែយើងបានស្រួលនេះយើងលត់ដំយូរដែរច្រើដែរលត់ដំពិបាកវេទនាច្រើនដែរ ទៅកន្លែងណាលត់ដំខ្លាំងទៅអត់មានអីហូបក៏ចឹង វាអត់មានបាយហូបទៅមានតែហូបស្លឹកឈើក៏មាន ហូបតែស្លឹកឈើមួយអាទិត្យអីចឹង គេខ្លះទៅមានបាយកន្តាកអីចឹងទៅយើងអាខ្លះអត់មានបាយកន្តាកទៅ ជំនាន់នោះអាកូនឯងដឹងស្រាប់ហើយវាមិនឲ្យយើងស៊ីឆ្អែតឯណា ឲ្យយើងបបរមួយកំប៉ុងគ្នារាប់រយអ្នកមានទៅហូបឆ្អែតទេម៉ែឪយើងក៏គាត់ពិសារមិនឆ្អែតដែរ ហើយយើងមួយកំប៉ុង២ ៣នាក់ផង ២នាក់គ្រាន់តែបបរដាក់កូនជាមួយកូនណឹង ២នាក់ទេ តែ២នាក់ទេមួយកំប៉ុងស៊ីឆ្អែតទេកូនស៊ីអត់ឆ្អែតផងតែយើងកូនចៅយើងបងប្អូនយើងទាំងអស់ស៊ីម៉េចឆ្អែត មួយខ្ទះត្នោតហើយសុទ្ធតែទឹក យាយៗអីគាត់ យាយអត់នេះគាត់ចូលចិត្តគាត់ពិសោធន៍អស់ហើយរឿងពិបាកវេទនារឿងអត់ រឿស៊ីតែអំបិលប្រហុករត់តែអំបិលស៊ីតែមិនបានផងជំនាន់នោះពិបាកណាស់ ពិបាកមែនទែននិយាយការឈឺចាប់ចេះតែមានហើយការឈឺចាប់ ព្រាត់ម៉ែព្រាត់ឪព្រាត់បងព្រាត់ប្អូន ឆ្ងាយពីកន្លែងដូចថាបងប្អូនម៉ែឪ ពិសេសគឺម៉ែឪយើងព្រាត់គ្នាដោយសារជំនាន់ណឹងចឹងយើងឈឺចាប់គ្រប់បែបយ៉ាងទាំងអស់ យើងស្តាយណាស់ស្តាយមិនបានជួបម្តាយឪពុកយើងដែលស្លាប់ទៅគាត់មិនដឹងថាគាត់ ដូចថាយើងមិនមែននៅជាមួយម៉ែឪយើងជុំគ្នាឯណា វាបំបែកយើងគ្រប់កន្លែងទាំងអស់ អញ្ចឹងកន្លែងនោះហើយដែលយើងឈឺចាប់ ម៉ែតាមម៉ែ បងតាមបង ខ្ញុំបងប្អូនខ្ញុំស្លាប់ឡើងអស់៥ ៦នាក់ដែរស្លាប់នៅជំនាន់អាពតផងម្តាយ ម្តាយខ្ញុំ ឪពុកខ្ញុំ បងប្អូនខ្ញុំ បងខ្ញុំមីងខ្ញុំក៏ស្លាប់ច្រើនដែរកាលណឹងនេះការឈឺចាប់ ប៉ុន្តែមិនដឹងធ្វើម៉េចយើងទម្រាំបានដោះខ្លួនម្នាក់ៗរួចមកវាវេទនាណាស់អូនជំនាន់នោះទម្រាំបានមកដល់ស្រួលបានប៉ុណ្ណេះ ប៉ុន្តែក៏ខ្ញុំមិនអាចបំភ្លេចបានដែរនៅការឈឺចាប់ណឹង យើងម្នាក់មានការឈឺចាប់ណាស់អូនបង្អត់អាហារយើងវាយដំយើងដេក យប់ឡើងមិនឲ្យយើងដេកទេឲ្យយើងធ្វើការវ៉ល់ព្រឹមវ៉ល់ល្ងាចដូចគោដូចក្របី អញ្ចឹងដូចថាអង្គការយើងលើកឡើងមកក៏ចឹងដែរដូចគ្នាណឹងឯង ប៉ុន្តែប្រវិត្តណឹងវាយ៉ាប់ណាស់ជូរចត់ណាស់បើខ្ញុំនិយាយថារឿងជូរចត់គឺជូរចត់មែនទែនគឺពិបាកវេទនាសោកការ តែព្រាត់បងព្រាត់ប្អូនព្រាត់ម៉ែព្រាត់ឪមិនមែនអ្នកណាចង់ព្រាត់អូនឯងក៏មិនចង់ព្រាត់ម៉ែឪដែរ ពិសេសគឺម៉ែឪរបស់យើងណឹងឯងជាអ្នកមានគុណដល់ពេលព្រាត់ទៅស្តាយ គួរឲ្យស្តាយគួរឲ្យសង្វេគតែមិនដឹងធ្វើម៉េច អញ្ចឹងបានផ្តាំប្អូនៗកូនៗទាំងអស់ណាឲ្យបានធ្វើម៉េចឲ្យបានស្រលាញ់ឪពុកម្តាយខ្លាំងជាងព្រះជាព្រះរបស់យើង អញ្ចឹងហើយយើងត្រូវតែធ្វើម៉េចឲ្យបានកុំដូចពីមុន ពីមុនម៉ែឪយើងរៀមច្បងយើងគ្រប់គ្នានេះទម្រាំបានស្រួលប៉ុណ្ណេះអូនពិបាកណាស់ វេទនា ឆ្លងកាត់អត់បាយអត់ទឹកស៊ីស្លឹកឈើស្លឹកព្រៃគេវាយគេដំគេ គេឲ្យអូននង័្គលទៅអូនឯងអូសកើតទេ ទម្រាំតែគោវាអូសមិនចង់រួចផងទម្រាំតែមនុស្សយើង យើងអូសរួចអូសភ្ជួរស្រែភ្ជួរភ្លឺស្រែ ធ្វើស្រែហើយគេឲ្យស្ទូងឲ្យដកគ្រប់បែបយ៉ាងទាំងអស់ អញ្ចឹងគួរណាយើងពិចារណាហើយ អញ្ចឹងបានប្រាប់ប្អូនៗកូនៗទាំងអស់មិនថានៅកន្លែងនេះឬក៏នៅខាងប្រទេសក្រៅទេគឺយើងស្រលាញ់ ស្រលាញ់ប្រជារាស្ត្រស្រលាញ់បងប្អូនយើងកុំឲ្យគេធ្វើបាប ដូចថាឃើញគេធ្វើបាបវាថាស្អប់អាណឹងណាស់ កុំឲ្យស្អប់គ្នាបងប្អួនយើងទាំងអស់គ្នាទេអត់មានអ្នកណាក្រៅពីបងប្អូនយើងទេ ញាតិមិត្តជិតខាងគ្មានអីទីពឹងមានតែញាតិទេដែលអាចទីពឹងបាន អញ្ចឹងបានផ្តាំឲ្យអស់លោកទាំងអស់ណាដើម្បីជួយផ្សះផ្សារដើម្បីអឺឲ្យប្អូនៗខាងក្រោយឲ្យគ្នាដឹងឲ្យគ្នាយល់ព្រោះគ្នាអត់យល់ណាជំនាន់ណឹងវាពិបាកណាស់អូនវាឈឺចាប់ពិបាកវេទនាណាស់ មិនបាច់ថាប្រហែលយើងទេប្រជារាស្រ្តប្រហែលជាព្រះអង្គម្ចាស់ព្រវិរបិតាជាតិនៅតែពិបាកវេទនាទម្រាំតែយើងប្រជារាស្ត្រគឺខ្លាំងណាស់អូនអើយខ្លាំងសោកការគឺថា អាជំនាន់ណឹងខ្លាំងគឺវាខ្លាំងបណ្តាយ បងនិយាយថាខ្លាំងគឺខ្លាំងហើយ ទម្រាំបានរំដោះបានថ្ងៃ១៥ មិនាទម្រាំរំដោះបានអូនអើយសឹងតែ ថាមិនដឹងថាអឺជីវិតអញបានរស់ប៉ុណ្ណេះឬក៏អត់ប៉ុណ្ណឹងឯង។

ក៖ ចុះកាលសម័យប៉ុល ពតណឹងអ្នកមីងមានអាយុប៉ុន្មានឆ្នាំដែរអ្នកមីង?

ខ៖ អឺខ្ញុំជំនាន់អាពត ជំនាន់អាយុ១៥ ១៦ឆ្នាំ។

ក៖ ពេញកងនារីចឹង?

ខ៖ ចាស ពេញកងនារីទាំងអស់បងប្អូនខ្ញុំធ្វើកងវាពង្រាត់ពីម៉ែខ្ញុំតាំងពីអាយុបងប្អូនខ្ញុំ អាយ១៥ ១៦ ១៧ឆ្នាំអីណឹងទាំងអស់វាជម្លៀសឲ្យអស់អត់ឲ្យនៅជាមួយម្តាយឪពុកចឹងបានផ្តាំប្អូនៗណឹងទាំងអស់គ្នាឲ្យជួយផ្សព្វផ្សាយថាឲ្យប្អូនណឹងស្រលាញ់បងប្អូនកុំឲ្យដូចមុនជំនាន់មុនគឺខ្លាំងឥឡូវជំនាន់នេះស្រួលហើយកុំឲ្យធ្វើដូចមុន គេបានសប្បាយគេបានហ៊ីហារជំនាន់នេះ តែជំនាន់មុនអត់មានទេអាអូនជំនាន់មុនអត់មានហ៊ីហារអីមកស៊ីបាយអីដូចយើងអីតាមចេះបានទេអូន សុទ្ធតែស៊ីបានហើយដាំបាយនោះក៏មិនហា៊នដាំទៀតខ្លាចភ្លើងខ្លាចផ្សែងណឹងវាឡើងទៅណឹងវាទម្លាក់គ្រាប់បែក ទម្លាក់មកកូនយំក៏មិនហ៊ានដែរមិនហ៊ានឲ្យកូនយំទេសុទ្ធតែបិទមាត់ហើយកូនជំនាន់នោះស្រួលណាស់អាអូនធ្វើសង្គ្រាមអ្នកដែលជំនាន់អាពតគ្មានអ្នកណាលឺយំមួយទេហើយថ្ងៃឡើងយប់ឡើងអាណាគ្រាប់បែកផងអាណាស្អីផងអាណាកូនអាណាការងារគេរត់ផងទៅស្ទូងផងចូលត្រង់សេអាខ្លះក៏ងាប់ទៅអាខ្លះក៏រស់ទៅណឹងហើយបានថាបានផ្តាំបងប្អូនទាំងអស់នៅខាងក្រៅប្រទេសក៏ដោយ សូមឲ្យជួយរំលឹកបងប្អូនខាងក្រោយដែលគ្នាមិនដឹងអីគ្នា គ្នាមិនទាន់យល់អញ្ចឹងហើយជួយឲ្យយល់ផងចុះប៉ុណ្ណឹងឯង។

ក៖ ចុះអ្នកមីងមានប្អូនចំនួនប៉ុន្មាននាក់ដែរអ្នកមីង?

ខ៖ បងប្អូនខ្ញុំ៧នាក់ ស្រី៣ ប្រុស៤ ។

ក៖ សព្វថ្ងៃណឹងនៅរស់ប៉ុន្មាននាក់ដែរអ្នកមីង?

ខ៖ នៅរស់តែ២ បងខ្ញុំនៅភ្នំពេញនោះមួយខ្ញុំនៅឯណេះមួយ។

ក៖ អញ្ចឹងអ្នកមីងអាចប្រាប់ឈ្មោះទាំងអស់របស់បងប្អូនអ្នកមីងបានទេ ទាំងអ្នកស្លាប់ទាំងអ្នករស់រាប់ពីបងគេដល់ពៅគេអ្នកមីង?

ខ៖ ចាំមិនអស់ទេអូនយូរៗទៅយើងអាចភ្លេចដែរ ចាសអ្នកស្លាប់គឺវាច្រើនដែរប៉ុន្តែយើងវាមិនអាចចាំណា ដល់យូរទៅខូសរសៃរប្រសាទអស់ហើយអត់ចាំទេ ចាំខ្លះអត់ខ្លះណឹងឯងអូន។

ក៖ អ្នកមីងអាចប្រាប់អ្វីដែលអ្នកមីងចាំក៏បានដែរ?

ខ៖ ចាបងទី១ឈ្មោះរឹម បងទី២ឈ្មោះយីវ បងទី៣ឈ្មោះឆោម បងទី៤ឈ្មោះច្រិក បងទី៥ឈ្មោះរៀម បងទី៦ឈ្មោះភាព ដល់ឈ្មោះទី៧ខ្ញុំឈ្មោះអាន សាវី។

ក៖ ចុះបងមួយណាដែលនៅរស់នៅភ្នំពេញមីង?

ខ៖ បងទី៦ ។

ក៖ ចុះកាលសម័យប៉ុល ពតណឹងអ្នកមីងអាចប្រាប់បានអ្នកមីងជម្លៀសដំបូងគេបំផុតពីពោធិសាត់មកទៅខាងណាដែរអ្នកមីង? អ្នកមីងអាចរៀបរាបើបន្តិចបានទេ?

ខ៖ ពីដើមដំបូងបង្អស់ជម្លៀសទៅអឺយើងនៅឯពោធិសាត់ទេនៅមួយជួរពោធិសាត់ណឹងឯងនៅខេត្តណឹង ដល់តែពេលយូរៗទៅបានមួយឆ្នាំឡើងគេជម្លៀសខ្ញុំមកព្រែកទ័លពីព្រែកទ័លទៅឡើងពីព្រែកទ័លទៅវិញទៅភ្នំពេញ។

ក៖ ទៅវិញទៅមក?

ខ៖ ចាស ជម្លៀសទៅវិញទៅមកណឹងឯង ទៅភ្នំពេញទៅហើយទៅចាក់អង្រែ ចាក់អង្រែលើ ទៅចាក់អង្រែលើបាន២ឆ្នាំ ទៅបាន២ឆ្នាំគេឲ្យខ្ញុំទៅកំពង់ស្ពឺ ទៅកំពង់ស្ពឺទៀត ទៅកំពង់ស្ពឺណឹងនៅបានប៉ុន្មានឆ្នាំនៅបាន ៣ឆ្នាំ ៤ឆ្នាំ បកពីកំពង់ស្ពឺណឹងមកវិញមក ថាដូចថាគេវាស្រួលដែរណាគេដូចថាមានវៀតណាមអីវាយចូលឡុកអីខ្លះដែរហើយ អញ្ចឹងជម្លៀសមកវិញ មកវិញមកភ្នំពេញវិញខ្ញុំមកពីកំពង់ស្ពឺខ្ញុំមកភ្នំពេញដល់ពេលមកភ្នំពេញមកពោធិសាត់ណឹងវិញ មកពីពោធិសាត់ហើយខ្ញុំបកពីពោធិសាត់ខ្ញុំបកមកឯណេះសៀមរាប។

ក៖ មកនៅសៀមរាបដល់ឥឡូវទៅ?

ខ៖ ចាស ប៉ុណ្ណឹងឯង។

ក៖ ចឹងអ្នកមីងអាចរៀបរាប់បន្តិចបានទេថាការស់នៅសម័យប៉ុល ពតណឹងពីកន្លែងមួយទៅកន្លែងមួយណឹងមានអ្វីខ្លះដែរអ្នកមីង។

ក៖ ពិបាកណាស់ក្មួយអើយមីងថាពិបាកពិបាកហើយក្មួយអើយ គឺពិបាកដោយសារការស់នៅណឹងមិនមែនស៊ីស្រួលដេកស្រួលទេអូនដូចថាវាឲ្យយើងស៊ីទៅធ្វើការ ធ្វើការដូចជាអីុប្រាប់លើកមុនចឹងប្រាប់កាលដំបូងចឹង ធ្វើកន្លែងណាវាឲ្យកន្លែងណឹងប៉ុន្មានថ្ងៃៗ ៥ថ្ងៃឬក៏ម៉េច ១ខែ ឬ២ខែ វាឲ្យយើងស៊ីវាមិនគ្រប់គ្រាន់ណាដូចថាការងារពលកម្មច្រើនតែការងារឲ្យយើងឈឺចាប់ហូបចុកណឹងអត់មានអត់មានច្រើនទេ ជីកក្តួចទៅប៉ះអ្នកណាក៏ស៊ីទៅក៏ពុលងាប់ទៅអាខ្លះក៏រស់ទៅចឹងដំឡូងទៅ បើដំឡូងដែលយើងដាំខ្លួនឯងរបស់យើងហើយយើងដាំស៊ីខ្លួនឯងហើយក៏វាមិនឲ្យយើងស៊ីដែរពិបាកណាស់អូន ជំនាន់នោះវាពិបាកមែនទែន អាស៊ីក៏ថាវាស៊ីវាឲ្យយើងបានដេកអត់ទៀតបើសិនជាយើងខុសសីលធម៌ក៏មានការអីយើងប្រជុំគ្នាអីចឹង ២ ៣នាក់អីចឹងវាថាយើងណឹងបំផុសហើយ អញ្ចឹងវាយកទៅយើងទៅវ៉ៃចោលយកយើងទៅអី ចឹងហើយបានកងនារីដូចថាកងខ្ញុំមួយកងណឹងអត់ហា៊នជួបគ្នាទេពេលជួបគ្នាទៅគ្រាន់តែមើលមុខគ្នាឡិឡក់ក៏ដើរទៅរោងរៀងខ្លួនទៅ ធ្វើការឲ្យដល់ទៅដល់ម៉ោងគេវ៉ៃជួងម៉ឺងចឹងទៅស្មារណារលឹកប៉ះត្រង់ណាក៏ដេកផ្នែកឈើចឹងទៅលក់មួយហីចឹងទៅគេវ៉ៃជួងយើងទៅទៀតទៅ អញ្ចឹងបានថាឥឡូវវាពិបាកណាស់អូនមិនមែនស្រួលទេហើយវាមិនឲ្យយើងស៊ីឆ្អែតលត់ដំកន្លែងណឹងប្រសិនបើអ្នកណាមិនចេះលត់ដំគឺអត់ទៅរួចទេអូនទាល់តែលត់ដំណាស់
អញ្ចឹងគេថាយើងរាងធ្វើអឺងតិចគេថាយើងហើយនាងទន់ហី សក្តិភូមិហីវ៉ៃចោលយើងភ្លាម អញ្ចឹងអូនជំនាន់នោះច្រើនចឹងណា អញ្ចឹងគេថាច្រើនតែពួកយើងទេពួកយើងដែលទៅពីស្រុកអីចឹងទៅចាក់រុកគ្នាហើយថាអានេះធំ អូអានេះធ្វើប៉ូលីស អានោះមាន អាននាងទន់នាយអីអានោះអីអាណឹងគេច្រើនតែវ៉ៃចឹងណាគេវ៉ៃចោលចឹងឯងភាគច្រើនមកពីគ្នាយើងទេ ប្រសិនបើយើងនៅសំងំស្ងៀមទៅយើងថាអត់ដឹងទេ ធម្មតាគាត់ក្រ មនុស្សក្រមិនមានអ្នកណាធ្វើអីទេនាយទន់ សកិ្តភូមិឯណាអត់ដឹងអញ្ចឹងយើងរស់គ្រប់គ្នា ប៉ុន្តែជំនាន់នោះអត់មានអាអូន ជំនាន់នោះសុទ្ធតែរកបុណ្យសិក្តអត់អ្នកណាអប់រំថាអឺយើងចេះស្រលាញ់សាមគ្គីគ្នាអត់មានទេ គ្រាន់តែកូនក្មេងកម្ពស់នេះក៏វាយមនុស្សចាស់បានដែរហៅមនុស្សចាស់អាបានដែរដូចគ្នាវាសាហាវណាស់។

ក៖ ចុះអ្នកមីងអាចប្រាប់បន្តិចបានទេថានៅក្នុងសម័យប៉ុល ពតអ្នកមីងធ្លាប់ធ្វើការងារអ្វីខ្លះដែរដែលប៉ុល ពតគេដាក់ឲ្យធ្វើអ្នកមីង?

ខ៖ ស្ទូងស្រូវ ធ្វើរែកដី ជីកប្រឡាយ កាយប្រឡង់អីណឹងឯង ពិសេសគឺយើងជីកដី រែកដី រែកដីទាំងយប់ទាំងថ្ងៃមិនដឹងរែកឲ្យអ្នកណាទេ រែកទៅកាប់គាស់ទៅជីទៅធ្វើជីត្រធាងខែត្រអីទៅ កាប់គាស់ហ្អែងចឹងឯងធ្វើអី វាអត់ឲ្យយើងទំនេរ ២៤ម៉ោង វាអត់ឲ្យយើងទំនេរ។

ក៖ យប់ឡើងក៏មិនឲ្យគេងដែរ?

ខ៖ អត់ អត់ទេ ប្រសិនជាសំបូរមានស្រូវចេះយប់ឡើងបោកស្រូវរួចភ្លឺឡើងយើងទៅពលកម្មទៀត ពលកម្មដោយសារអីត្រធាងខែត្រជីអាចម៍គោអាចម៍ក្របីអីគ្មានសល់អីទេ វាឲ្យយើងធ្វើ២៤ម៉ោងវាមិនឲ្យយើងសម្រាកទេអញ្ចឹង ហើយលត់ដំវាអស់ហើយវាលត់ដំយើងគ្រប់បែបយ៉ាងទាំងអស់ អញ្ចឹងបានប្រាប់ប្អូនថាកន្លែងលត់ដំគឺខ្លាំងណាស់ តែប្អូនៗសព្វថ្ងៃ ក្មួយៗសព្វថ្ងៃស្រួលណាស់អត់មានចេះលត់ដំអីណឹងគេទេ ស្រួលហើយស៊ីបាយស្រាប់ណាតែនៅឯនោះណា បាយមិនដឹងឯងណាទឹកមិនដឹងនៅឯណាទេផ្ទះមិនដឹងនៅឯណាទេ និយាយថាផ្ទះយើងអត់មានផ្ទះទេប៉ះត្រងណាដេកត្រង់
ណឹង អញ្ចឹងបានថាក្រុមគ្រួសារអីុក៏វេទនាណាស់ក្មួយអើយ បានថាប្រាប់ក្មួយៗទាំងអស់ណឹងឯងឲ្យជួយផ្សព្វផ្សាយក្មួយៗដែលខាងក្រោយដែលគ្នានៅក្មេងៗមិនទាន់ដឹងអី អាខ្លះគ្នាមិិនទាន់ដឹងថាប្រវិត្តណឹងវាយ៉ាងម៉េចវាជូរចត់យ៉ាងម៉េចណា គឺប្រវិត្តអីជូរចត់អស់ហើយទម្រាំបានរស់មួយៗមិនមែនធម្មតាទេក្មួយ។

ក៖ ចុះអ្នកមីងអាចប្រាប់បានថាក្នុងចំណោមកន្លែងដែលអ្នកមីងទៅជម្លៀសទាំងអស់ណឹងណា អ្នកមីងគិតថាកន្លែងណាដែលពិបាកជាងគេដែរសម្រាប់អ្នកមីង?

ខ៖ បើនិយាយរួមទៅក្មួយពិបាកទាំងអស់អត់មានកន្លែងណាមួយស្រួល។

ក៖ អេខ្លាចមានក្នុងចំណោមណឹងកន្លែងណាពិបាកជាងគេចឹងណា?

ខ៖ អត់មានទេ ស្មើ ស្មើម៉ងមានខ្លាំងជាងណឹងក៏មានដែរ។

ក៖ បាទចុះអ្នកមីងអាចប្រាប់បានទេកាលពីក្មេងៗអត់ទាន់ប៉ុល ពតចូលមកអ្នកមីងធ្លាប់ធ្វើខ្លះដែរជាមួយបងប្អូន ឬក៏ការងារអ្វីខ្លះដែរជាមួយគ្នា?

ខ៖ អត់ផងនៅបម្រើតែម៉ែនៅជាមួយម៉ែ។

ក៖ ចុះម្តាយអ្នកមីងមានឈ្មោះអ្វីដែរអ្នកមីង?

ខ៖ អ៊ឺ អេង។

ក៖ ចុះគាត់ណឹងមានស្រុកកំណើតនៅឯណាដែរមីង? នៅពោធិសាត់មែនមីង?

ខ៖ គាត់ស្រុកកំណើតគាត់នៅសៀមរាបយើងនេះឯងស្រុកកំណើតម៉ែខ្ញុំ។

ក៖ ចុះអ្នកមីងមានដឹងទេថាគាត់មានប្រាប់ទេថាហេតុអីក៏ដូរពី គាត់បានប្តីនៅពោធិសាត់ដែរ?

ខ៖ ដល់ពេលគាត់បានប្តីគាត់បានប្តីពីអាយុ១៥ឆ្នាំ គាត់បានប្តីដល់ពេលនេះប្តីគាត់យកគាត់ទៅនៅនោះ។

ក៖ នៅពោធិសាត់?

ខ៖ ចាស នៅរហូតទៅដូនតាគាត់នៅនេះប៉ុន្តែខ្ញុំមិនដែលស្គាល់ដូនតាផង។

ក៖ ចុះម្តាយអ្នកមីងណឹងគាត់ជាមនុស្សបែបណាដែរគាត់កាចឬក៏ស្លូតដែរ?

ខ៖ មនុស្សមធ្យម កាចមិនកាច ស្លូតមិនស្លូត ចាសគាត់មនុស្សមធម្យ។

ក៖ ចុះគាត់ប្រកបការងារអ្វីដែរអ្នកមីងដើម្បីរកប្រាក់ចិញ្ចឹមជីវិត?

ខ៖ ពីមុនគាត់រកស៊ីលក់ដូរផងទៅ រាយមងរាយអីចឹងណា គាត់រកស៊ីតែចឹងឯង ឪពុកខ្ញុំគាត់ដាក់ទ្រូដាក់អីទៅដើម្បីចិញ្ចឹមជីវិតអីចឹងទៅ។

ក៖ ចុះឪពុកអ្នកមីងមានឈ្មោះអ្វីដែរអ្នកមីង?

ខ៖ ឪពុកខ្ញុំអត់ដឹងថាត្រកូលគាត់ណឹងឈ្មោះអីទេ ឪពុកខ្ញុំឈ្មោះអានណឹងមិនដឹងថាព្រះនាមគាត់ឈ្មោះអីផង។

ក៖ អាន?

ខ៖ ចាស ឈ្មោះគាត់ឈ្មោះអានចឹង ប៉ុន្តែជីតាខ្ញុំព្រះនាមអីផងខ្ញុំអត់ស្គាល់។

ក៖ ចុះឪពុកអ្នកមីងណឹងគាត់ជាអ្នកខេត្តពោធិសាត់មែនអ្នកមីង?

ខ៖ ចាស គាត់នៅខេត្តពោធិសាត់។

ក៖ ចុះឪពុកម្តាយអ្នកមីងធ្លាប់ប្រាប់សាច់រឿងរបស់គាត់កាលពីក្មេងៗដល់អ្នកមីងអត់ទេ?

ខ៖ អត់ដែលប្រាប់ផង។

ក៖ អត់ដែលប្រាប់ប្រវិត្តគាត់ទេ?

ខ៖ ចាស។

ក៖ ចុះអ្នកមីងមានចាំឈ្មោះជីដូនជីតាខាងម្តាយទេអ្នកមីង?

ខ៖ ខ្ញុំអត់ស្គាល់ដែរព្រោះខ្ញុំដឹងក្តីឡើងអត់មានឃើញយាយឃើញអីទេ ពេលខ្ញុំដឹងក្តីឡើងខ្ញុំអត់ដែលឃើញយាយឃើញតាអីទេ ខាងឪពុកខ្ញុំក៏ចឹងឃើញតែឪពុកខ្ញុំម្តាយខ្ញុំតែប៉ុណ្ណឹង។

ក៖ អញ្ចឹងឈ្មោះយាយតាខាងឪពុកក៏អត់ស្គាល់ដែរ?

ខ៖ ចាស អត់ស្គាល់។

ក៖ ចុះអ្នកមីងមានបងប្អូនឬក៏សាច់ញាតិអីដែលរស់នៅក្រៅប្រទេសអត់ទេអ្នកមីង?

ខ៖ អត់ផងក្មួយ។

ក៖ ចុះកាលនោះអ្នកមីងអត់មានបានទៅជុំរុំអីណឹងគេទេអ្នកមីង?

ខ៖ អត់ អត់បានទៅជុំរុំទេ ដល់រួចមកនេះបណ្តោយ។

ក៖ ចុះស្វាមីរបស់អ្នកមីងមានឈ្មោះអ្វីដែរអ្នកមីង?

ខ៖ ឃៀម សុខាន់។

ក៖ ចឹងអ្នកមីងបានរៀបអាពាហ៍ពិពាហ៍ជាមួយស្វាមីណឹងនៅឆ្នាំណាដែរអ្នកមីង?

ខ៖ វៀតណាមវាយដាច់ឆ្នាំ១៩៨០។

ក៖ ចុះកាលអ្នកមីងរៀបការណឹងអ្នកមីងមានអាយុប៉ុន្មានដែរ?

ខ៖ ខ្ញុំអាយុ២២ឆ្នាំ។

ក៖ ចឹងការរៀបអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយឬក៏រៀបចំឡើងដោយចិត្តខ្លួនឯងដែរអ្នកមីង?

ខ៖ បានចិត្តនិងចិត្តទេអូន ចាសបានដោយចិត្តនិងចិត្តណា។

ក៖ ចុះអ្នកមីងអាចប្រាប់បន្តិចបានទេពីពេវេលាដំបូដែលអ្នកមីងស្គាល់ជាមួយស្វាមី? ស្គាល់គ្នាដោយរបៀបណា? ហើយហេតុអីក៏ស្រលាញ់គ្នានៅឯណាដែរអ្នកមីង?

ខ៖ អាណឹងបានដោយចៃដ្យន្នទេអូនអើយ ឃើញគ្នាដូចថាគាត់មិនដឹងគាត់នៅស្រុកណាយើងមិនដែលដឹងទេណាគាត់មកចឹងទៅគាត់ស្រលាញ់ទៅ គាត់ដូចថាគាត់ចាប់ទេគាត់មិនមែនសួរអីត្រឹមត្រូវហើយនិយាយគ្នាបានរឿងអីដែរណាគាត់ចាប់ខ្ញុំទេ គាត់មកទៅមិនដឹងគាត់នៅ គាត់ថាគាត់នៅស្អីនៅរលួស នៅដំដែកមិនដឹងថានៅកន្លែងណាទេនៅលើដំដែលថាផ្ទះគាត់នៅដំដែក ខ្ញុំថាដំដែកនៅកន្លែងណាទៅប៉ុន្តែឪពុកម្តាយគាត់ស្លាប់អស់ហើយបងប្អូនគេបែកអីអស់ហើយគាត់ក៏បែកដែរមិនដឹងទៅខាងណាខាណី គាត់លែខ្ញុំប្រហែលជា២០ឆ្នាំជាងហើយ បានគ្នាបាន១៦ឆ្នាំ ទៅខ្ញុំបានកូនមួយគាត់លែងគ្នាទៅរហូតដល់គាត់អត់ដែលមក។

ក៖ ចឹងសព្វថ្ងៃនេះអ្នកមីងមានកូនតែមួយទេ?

ខ៖ ចាស មានកូនតែមួយទេ។

ក៖ គាត់អាយុប៉ុន្មានហើយអ្នកមីង?

ខ៖ កូនខ្ញុំហី?

ក៖ បាទ។

ខ៖ គាត់អាយុ៣២ឆ្នាំ។

ក៖ តើអ្នកមីងចេះអាននិងចេះសរសេរអក្សរខ្មែរទេអ្នកមីង?

ខ៖ អត់ចេះអក្សរទេក្មួយ។

ក៖ ចុះកាលពីក្មេងៗអ្នកមីងបានទៅរៀននិងគេទេអ្នកមីង?

ខ៖ មានទៅបានរៀនអីបើធំឡើងឃើញអាពតបណ្តោយណឹង។

ក៖ ចំពេលសង្គ្រាមបណ្តោយ។

ខ៖ ចាស ចំពេលសង្គ្រាមគ្មានបានទៅរៀនទេ។

ក៖ ចុះអ្នកមីងមានមិត្តភក្តិស្និតស្នាលដែលធំធាត់មកជាមួយគ្នាតាំងពីក្មេងមកមានទាក់ទងគ្នាដល់ឥឡូវមានទេ?

ខ៖ អត់ទេអូនអើយស្លាប់អស់ហើយដែលមិត្តណឹងស្លាប់អស់ហើយដែលរាប់អានគ្នានោះណាងាប់អស់ហើយគ្នាក៏មិនបាននៅដែរ ពីឆ្នាំមុន ខែមុនណឹងក៏គ្នាទើបតែធ្វើបុណ្យហើយខែមុនងាប់អស់ហើយដែលអ្នកដែលរាប់អានគ្នាដែលជិតស្និតគេងាប់អស់ហើយ។

ក៖ ចឹងអ្នកមីងអាចប្រាប់បន្តិចបានទេថាតាំងពីក្មេងដល់អាយុប៉ុណ្ណេះ តើអ្នកមីងធ្លាប់ប្រកបការងារអ្វីខ្លះដែរដើម្បីរកប្រាក់មកចិញ្ចឹមជីវិត និង ចិញ្ចឹមកូនដែរអ្នកមីង?

ខ៖ មានតែរបរជួសមងណឹងឯង។

ក៖ ជួសមង?

ខ៖ ចាស ដល់ខ្ញុំអត់ពីប្តីខ្ញុំទៅប្តីខ្ញុំពីមុខគេរកដូចថារកត្រីរកអីចឹងណា រាយមងរាយអីចឹងដូចគ្នាដល់ពេលអត់មានប្តីទៅខ្ញុំទៅជួសមងវិញខ្ញុំអត់ដឹងទៅរកអីទេ ខ្ញុំរកតែប៉ុណ្ណឹងចិញ្ចឹមកូនតែប៉ុណ្ណឹង។

ក៖ ចុះអ្នកមីងអត់ធ្លាប់ប្រកបអាជីវកម្មលក្ខណៈគ្រួសារ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេអ្នកមីង?

ខ៖ ខ្ញុំចិញ្ចឹមដែរក្មួយតែចិញ្ចឹមវាអត់ដូចជាអត់រស់អត់ទទួលផង ចិញ្ចឹមអស់ណឹងដូចអត់ឲ្យទទួលផល បើថារកស៊ីអីរបស់ងាប់ៗអីបាន បើថាឲ្យរបស់អីរស់ដូវមិនមានម៉ងអត់ចូល។

ក៖ ចិញ្ចឹមអត់គង់។

ខ៖ ចាស ចិញ្ចឹមអត់គង់។

ក៖ ចុះអ្នកមីងអាចប្រាប់បន្តិចបានទេថាតើក្នុងជីវិតរបស់អ្នកមីងតាំងពីក្មេងមកដល់ឥឡូវ ក្រៅពីសម័យប៉ុល ពត អ្នកមីងគិតថាដែលអ្នកមីងពិបាកជាងគេដែរអ្នកមីង?

ខ៖ វាពិបាក ពេលមានពិបាកដែរ ពិបាកដែលកូនវាឈឺចាប់ស្រួលមិនស្រួលអីចឹងណាវាមានការពិបាកដែរ ពិបាកវាមួយចំនួនបើកូនវាជាទៅយើងវាធូរគ្រាន់ បើថាកូនឈឺយើងពិបាកបន្តិចតែប៉ុណ្ណឹង មើលតាំងពីមានកូនមកវាមិនសូវ វាពិបាកច្រើនដែរទម្រាំបានប៉ុណ្ណេះវាអស់ចិត្តអស់ចង់ដែរណឹងណា កូនខ្ញុំទើបតែជាបាន៣ឆ្នាំទេ ពីមុនឈឺណាស់ពោះវៀនធ្លាក់ ចឹងនៅរកស៊ីចិញ្ចឹមចឹងឯងរកជួសមងឲ្យគេទៅ វះទៅ ពេលចូលពេទ្យវះម្តងសុទ្ធតែពាន់ វះម្តងពាន់ៗ ឥឡូវឈប់វះហើយទើបតែខាន២ឆ្នាំទេ ឆ្នាំមុន ២ឆ្នាំឆ្នាំនេះ ពីមុនអាឆ្នាំនោះឈឺដែរ អស់ឡើងជិតជាងមួយពាន់ឥឡូវជាហើយ ជាទៅធ្វើការហើយឥឡូវ។

ក៖ បាទល្អមែនទែនអ្នកមីង អ្នកមីងអាចប្រាប់បន្តិចបានពេលវេលាដែលអ្នកមីងគិតថាក្នុងរយៈពេល តាំងពីក្មេងដល់ឥឡូវណឹងពេលណាអ្នកមីងសប្បាយចិត្តជាងគេដែរអ្នកមីង?

ខ៖ មាន។

ក៖ ពេលណាដែរអ្នកមីង?

ខ៖ ដល់ពេលយើងទៅបុណ្យទៅទានចឹងសប្បាយ ពេលយើងដើរទៅធ្វើបុណ្យចេះសប្បាយចិត្តណាស់ អត់ដូចថាកូនគេអត់ហាមឃាត់យើងទេយើងចង់ទៅណាក៏ទៅចុះមានលុយចឹងឲ្យម្តាយទៅៗធ្វើបុណ្យដូចជាសប្បាយក្នុងចិត្ត ដូចថាក្នុងខ្លួនយើងក្រមែនប៉ុន្តែសប្បាយចិត្តដែលកូនឲ្យអំណោយផលយើងឲ្យយើងទៅធ្វើបុណ្យ។

ក៖ អញ្ចឹងតាំងពីក្មេងដល់ពេលនេះតែជីវិតអ្នកមីងមានការផ្លាស់ប្តូរអ្វីខ្លះដែរអ្នកមីង?

ខ៖ អត់ទេធម្មតាក្មួយ អត់ផ្លាស់ប្តូរអីទេគឺថាកូនធ្វើឲ្យយើងអត់ អត់ឲ្យយើងពិបាកអញ្ចឹង កូនយើងទោះបីអត់ក៏ដោយមានក៏ដោយកូនយើងឲ្យយើងសប្បាយតែក្នុងចិត្តយើងមានតែបើសិនជាអញបុណ្យត្រង់ណា មានបុណ្យអញទៅត្រង់ណឹងៗ ដើម្បីថាយកប្រយោជន៍ខ្លួនយើងថាអញជាតិនេះអញពីមុនមកអញពិបាកវេទនាអញ្ចឹងអញខំធ្វើបុណ្យកុសលដើម្បីជូនកូនជូនដល់ខ្លួនយើងផងខ្លួនកូនផង កុសលអញ្ចេះ។

ក៖ ចុះកាលនៅក្មេងអ្នកមីងធ្លាប់មានក្តីស្រម៉ៃថាធំឡើងចង់ធ្វើអ្វីទេអ្នកមីង?

ខ៖ ស្រម៉ៃវាចេះតែស្រម៉ៃហើយនោះពីដើមមិញ ប៉ន្តែវាអត់ទៅរួច។

ក៖ បុន្តែការស្រម៉ៃណឹងជាអ្វីដែរអ្នកមីង? អ្នកមីងស្រម៉ៃចង់ធ្វើអ្វីដែរ?

ខ៖ ចង់ ខ្ញុំមិនស្រម៉ៃចង់អីធ្វើអី ខ្ញុំចង់កាត់ដេរមួយដើម្បីយកតម្រិះណា តែដល់ពេលនេះទៅដូចជាណាយ វាអត់ប្រយោជន៍ដល់តែពេលអត់ប្រយោជន៍ទៅខ្ជិលបណ្តោយ ចេះធ្វើចេះរៀនចេះដេរបានប៉ុន្តែដូចជាផលហុចអត់ឲ្យចូលអាកន្លែងណឹង។

ក៖ ចឹងទាក់ទងជាមួយចំណង់ចំណូលចិត្តអ្នកមីងម្តង តាំងពីក្មេងមកដល់ឥឡូវតើអ្នកមីងចូលចិត្តពិសារម្ហូបណាជាងគេដែរអ្នកមីង?

ខ៖ ក្មួយម៉ារឿងម្ហូបដូចជាមីងមធ្យម មធ្យមទៅវិញម្ហូបអីក៏ដោយដូចថាអឺស្លរស្អីក៏ដោយដូចជាមធ្យមទេអូន អត់គ្រប់មុខដូចថាចង់សម្លរណាឲ្យឆ្ងាញ់គឺអត់ចង់ ។

ក៖ ហូបបានទាំងអស់។

ខ៖ ចាសហូបបានទាំងអស់។

ក៖ ចុះតាំងពីក្មេងមកអ្នកមីងចូលចិត្តស្តាប់ចម្រៀងអីទេមីង?

ខ៖ ទេ អីុស្តាប់ដែរប៉ុន្តែបើស្តាប់លោកទេសច្រើនជាង ចូលចិត្តអញ្ចឹងចូលចិត្តលោកទេសច្រើនជាង។

ក៖ ចុះអ្នកមីងមានចេះលេងឧបករណ៍តន្រ្តីអីទេមីង?

ខ៖ អត់ទេអត់ចេះ។

ក៖ ចុះកូនចៅបងប្អូនអីមានអ្នកណាចេះទេ?

ខ៖ អត់។

ក៖ ចឹងពេលក្មេងៗនៅពេលភ្ជុំបិណ្ឌ ឬក៏ចូលឆ្នាំម្តងៗអ្នកមីងធ្លាប់មានឳកាសទៅលេងតាមវត្តលេងល្បែប្រជាប្រិយអីណឹងគេទេ?

ខ៖ អត់ទេមិនដែលទៅផងមិនដែលទៅលេងអីទេ លេង បើទៅវត្តទៅវ៉ាមកវិញទៅក៏ចូលផ្ទះរៀងខ្លួនទៅថាមិនដឹងទៅលេងឯណាក្មួយវាដូចថាគេលេងគេចេះតែដើរលេងទៅតែយើងអត់សូវចង់តែយើងអត់ចំណូល ថាដូចចូលចិត្តស្ងៀមស្ងាត់។

ក៖ បាទអញ្ចឹងមកដល់ចុងបញ្ចប់នេះតើអ្នកមីងមានអ្វីចង់ផ្តាំផ្ងើទៅកាន់កូនចៅជំនាន់ក្រោយរបស់អ្នកមីងទេ? ថាតើពួកគាត់គួរតែរស់នៅបែបណា? ធ្វើជាមនុស្សបែបណាក្នុងសង្គមដែរចឹងអ្នកមីង?

ខ៖ នោះឯងបានថាផ្តាំផ្ញើប្អូនៗទាំងអស់ណឹងណាឲ្យដូចថាកូនចៅនៅខាងក្រោយណា ខ្ញុំសូមផ្តាំផ្ញើណាឲ្យអស់លោកទាំងអស់ដើម្បីជំនួយថា ផ្សាយនេះដើម្បីឲ្យក្មួយៗទាំងអស់គ្នាដើម្បីជួយមានកម្លាំងចិត្តកុំឲ្យធ្វើដូចជំនាន់មុនណាជំនាន់មុនវាពិបាកណាស់ ឥលូវណាខំធ្វើយ៉ាងម៉េចយើងកសាងខ្លួន ស្តាប់ការណែនាំរបស់់លោកគ្រួឬក៏ម្តាយឪពុកយើងហើយក៏ញាតិមិត្តទូទាំងប្រទេសនេះ គេអាចអប់រំយើងឲ្យយើងមានស្មារតីរឹងមាំណាដើម្បីតស៊ូនៅក្នុងជីវិត ម្នាក់ៗសុទ្ធតែមានជីវតយើងអ្នកតស៊ូ អញ្ចឹងប្អូនៗទាំងអស់ត្រូវតែតស៊ូ នៅក្នុងជីវិតយើងទោះបីយើងធ្លាក់ទៅដល់ណាក៏ដោយក៏យើងខំងើបឈរតែ ហើយបងប្អូនខ្ញុំគ្រាន់តែពន្យល់បងប្អូប៉ុននេះថាឲ្យបងប្អូនណឹងជំនាន់ចាស់មុន ពីមុនមកគឺពិបាកណាស់ អញ្ចឹងប្អូនៗត្រូវងើបឈរ កុំឲ្យពិបាកដូចជាមុនៗ ឲ្យប្អូនទាំងអស់គ្នាឲ្យបានចេះកសាងខ្លួន ចេះអប់រំចិត្តឲ្យបានរឹងមាំ កុំឲ្យទោរទន់ទៅតាមសង្គម ចាសប៉ុណ្ណឹងឯងអស់យោបល់។

ក៖ បាទអញ្ចឹងខ្ញុំសូមអរគុណដល់អ្នកមីងដែលបានចំណាយពេលវេលសម្ភាសន៍ជាមួយខ្ញុំ ចឹងខ្ញុំសូមជូនពរឲ្យអ្នកមីងមានសុខភាពល្អ មានសំណាងល្អ និងមានសុភមង្គមក្នុងក្រុមគ្រួសារណាមីងណា។

ខ៖ សាធុ។